

VLADA REPUBLIKE HRVATSKE

Zagreb, 30. studenoga 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog za prihvaćanje pokroviteljstva Vlade Republike Hrvatske nad XXIV. nacionalnim savjetovanjem o gospodarstvu i poduzetništvu u organizaciji Ministarstva gospodarstva i održivog razvoja, koje će se održati 7. i 8. prosinca 2023. u Mariji Bistrici |
|  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.) i točaka II. i III. Odluke o kriterijima i postupku za prihvaćanje pokroviteljstva Vlade Republike Hrvatske („Narodne novine“, broj 44/16.), Vlada Republike Hrvatske je na sjednici održanoj \_\_\_\_\_\_\_\_\_\_ 2023. donijela

**Z A K L J U Č A K**

 1. Vlada Republike Hrvatske prihvaća pokroviteljstvo nad XXIV. nacionalnim savjetovanjem o gospodarstvu i poduzetništvu (7. i 8. prosinca 2023., Marija Bistrica), sukladno zamolbi Ministarstva gospodarstva i održivog razvoja.

2. Prihvaćanjem pokroviteljstva Vlada Republike Hrvatske ne preuzima nikakve financijske obveze.

KLASA:

URBROJ:

Zagreb,

 PREDSJEDNIK

mr. sc. Andrej Plenković

**O B R A Z L O Ž E N J E**

Ministarstvo gospodarstva i održivog razvoja, po dvadeset i četvrti put organizira Nacionalno savjetovanje o gospodarstvu i poduzetništvu, koje će se održati 7. i 8. prosinca 2023. u Mariji Bistrici.

 Ovo Savjetovanje koje tradicionalno okuplja poduzetnike, gospodarstvenike te predstavnike jedinica lokalne i regionalne (područne) samouprave, resornih ministarstava i ostalih institucija, agencija i strukovnih udruženja, predstavlja jednu od aktivnosti kojom se želi stvoriti poticajno okruženje za razvoj poduzetništva i obrtništva te gospodarstva u cjelini.

Savjetovanje je prigoda za razmjenu iskustava i dobre prakse, zatim za raspravu o aktualnim gospodarskim problemima, ali i isticanje prilika i mogućnosti za razvoj poduzetništva i gospodarstva.

 U fokusu ovogodišnjeg Savjetovanja bit će teme vezane uz tranziciju prema digitalnom i zelenom gospodarstvu, inovativno, održivo i konkurentno gospodarstvo i poduzetništvo te pozicioniranje Hrvatske kao poželjne investicijske destinacije.

Radni dio Savjetovanja podijeljen je u dva dana koji će u glavnini biti posvećen aktualnim temama u segmentu malog i srednjeg poduzetništva kao što su: Nacionalni plan industrijskog razvoja i poduzetništva, relevantnost sustava strukovnog obrazovanja za razvoj poduzetništva i gospodarstva u cjelini, mogućnosti i pretpostavke za financiranje poduzetničkih projekata iz fondova Europske unije i slično. Osim navedenog, na Savjetovanju će biti predstavljene i mjere za smanjenje neporeznih i parafiskalnih davanja, administrativno rasterećenje gospodarstva te planirane izmjene Zakona o poticanju ulaganja.